《还自南邑潮过不及渡因宿江上书所见》
宋代·许景衡

漫刺辞主人，迟迟驾短辕。郭外人烟晚，鸡犬自啾喧。

客事足俯人，世涂多险艰。行役亦云劳，未抵浪拘缠。

潮汐真无情，敛去如绝弦。解衣试槃礴，旅雁方联翩。

天末线缕动，钲鼓俄阗阗。稍看黄金盘，吞吐洪涛间。

歘然洲渚失，浩荡连云天。平生喜江海，岂但眼界宽。

飘流二十载，龌龊百忧煎。今夕复何夕，玉壶俯人寰。

造物虽汝厄，宁不略汝怜。清风一帆去，鼓柂馀高眠。

佳处良在兹，畴昔劳永叹。

作者简介：许景衡（1072-1128），字少伊，人称横塘先生，温州瑞安白门人。生平奉公廉洁，刚直不阿，嫉恶如仇，忧国忧民，这些崇高节行一直为后人所赞赏，早在明末清初就被乡人尊崇为“瑞安四贤”之一。许景衡不仅是一代名臣和杰出的政治家，而且还是个学识渊博、精通古今的学者和诗人，是温州“元丰太学九先生”之一。著作有《横塘集》、《横山阁》、《池上》等。